(૮) દુર્યોધન અધર્મી હતો. અહંકારી અને અન્યાયી હતો. ખલનાયક ને ચાંડાલ ચોકડીનો અધમ અગ્રણી હતો. પાંડવોને કષ્ટ આપવા જ જાણે તે જન્મ્યો હતો. પાંડવોના નાશ માટે લાક્ષાગૃહનો વ્યૂહ, ભીમને ઝેર. હસ્તિનાપુરના રાજવી પાંડુ હતા. ગાદીનો વારસ તેનો જ્યેષ્ઠ પુત્ર યુધિષ્ઠર બને. પરંતુ પાંડવોને બંજર જંગલ સોંપ્યું. જ્યાં તેમણે ઇન્દ્રપ્રસ્થ નગરી રચી. દુર્યોધનો દ્વેષાગ્નિ ભભૂકી ઊઠ્યો. અગ્નિમાં ઘી રેડાયું. પાંડવોને જુગટાં માટે આમંત્ર્યા. કૂટનીતિજ્ઞ શકુનિમામાની કપટલીલા જીતી ગઈ. ન ભૂતો ન ભવિષ્યતિ એવી દુનિયાની પ્રથમ અધમલીલા દ્રૌપદી વસ્ત્રાહરણની ઘટના બની. વિકર્ણ ધૃતરાષ્ટ્રનો પુત્ર હતો. પરંતુ તે હચમચી ગયો અને વિરોધ કરી સભાત્યાગ કર્યો. દ્રોણાચાર્ય સભામાં હાજર હતા. છતાં મૌન રહ્યા. અધમકૃત્યના સાક્ષી બન્યા. ભૂલો પર જાણે કલગી ચડાવી !